Kanne 4.10.2019 – Alankomaiden kuningaskunta v. Euroopan unionin neuvosto ja Euroopan parlamentti

(asia C-733/19)

(2019/C 423/35)

Oikeudenkäyntikieli: hollanti

Asianosaiset

Kantaja: Alankomaiden kuningaskunta (asiamiehet: M. Bulterman, M. Noort ja P. Huurnink)

Vastaajat: Euroopan unionin neuvosto ja Euroopan parlamentti

Vaatimukset

— Ensisijaisesti on kumottava — liitteessä V olevan D osan 1 kohta ja pulssikalastuskielto, — Liitteessä V olevan D osan 2 kohta siltä osin kuin siinä säädetään siirtymäkaudesta ja mainitaan edellytys, jonka mukaan enintään 5 prosenttia jäsenvaltion puomitroolarilaivastosta saa käyttää sähköpulssitroolia (2 kohdan a alakohta), ja — riidanalaisen asetuksen (1) liitteessä V olevan D osan 3, 4 ja 5 kohta

— toissijaisesti, mikäli unionin tuomioistuin ei voi kumota liitteessä V olevan D osan vaadittuja kohtia, liitteessä V oleva D osa on kumottava kokonaisuudessaan, samoin kuin riidanalaisen asetuksen 7 artiklan 1 kohdan b alakohtaan sisältyvä sivulause ”jonka käyttö on sallittua – –”, jossa viitataan liitteessä V olevaan D osaan;

— toissijaisesti, mikäli unionin tuomioistuin katsoo, että ensisijaista tai toissijaista vaatimusta, jotka koskevat riidanalaisen asetuksen osittaista kumoamista, ei voida hyväksyä, mainittu asetus on kumottava kokonaisuudessaan, ja

— Euroopan parlamentti ja neuvosto on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Ensimmäinen kanneperuste: SEU 3 artiklan 3 kohdan, SEUT 11 artiklan, SEUT 191 artiklan 3 kohdan, yhteisestä kalastuspolitiikasta annetun perusasetuksen (2) 2 artiklan, 3 artiklan c, h ja i alakohdan sekä 6 artiklan 2 kohdan ja riidanalaisen asetuksen 3 artiklan 1 kohdan rikkominen, koska parlamentti ja neuvosto eivät ole riidanalaisessa asetuksessa vahvistaneet pulssikalastuskieltoa ja siirtymäkautta parhaiden käytettävissä olevien tieteellisten lausuntojen mukaisesti.

Toinen kanneperuste: SEU 3 artiklan 3 kohdan, SEUT 11 artiklan, SEUT 173 artiklan 1 ja 3 kohdan, yhteisestä kalastuspolitiikasta annetun perusasetuksen 2 artiklan 3 kohdan h alakohdan ja 6 artiklan 2 kohdan sekä riidanalaisen asetuksen 3 artiklan 1 kohdan rikkominen, koska parlamentti ja neuvosto ovat riidanalaisessa asetuksessa vahvistaneet pulssikalastuskiellon ja siirtymäkauden innovaation ja teknologisen kehityksen edistämistä koskevan velvollisuuden vastaisesti.

Kolmas kanneperuste: SEU 3 artiklan 3 kohdan, SEUT 11 artiklan, SEUT 191 artiklan 2 kohdan toisen alakohdan, yhteisestä kalastuspolitiikasta annetun perusasetuksen 2 artiklan 2 kohdan ja 3 artiklan h alakohdan sekä riidanalaisen asetuksen 3 artiklan 1 kohdan rikkominen, koska parlamentti ja neuvosto ovat riidanalaisessa asetuksessa perustaneet pulssikalastuskiellon ja siirtymäkauden ennalta varautumisen periaatteeseen.

(1) Kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta 20.6.2019 annettu Euroopan parlamentin ja neuvoston asetus (EU) 2019/1241 (EUVL 2019, L 198, s. 105).

(2) Yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11.12.2013 annettu Euroopan parlamentin ja neuvoston asetus (EU) N:o 1380/2013 (EUVL 2013, L 354, s. 22).